Die Hofmeyr-skedel is die fossiel van ’n 37 000 jaar oue menslike skedel wat in 1952 ontdek is. Dit is een van die min skedels van moderne mense ouer as 20 000 jaar wat in Afrika suid van Ethiopië gevind is. Die skedel is in die droë rivierbedding van die Vlekpoortrivier naby Hofmeyr in die Oos-Kaap, Suid-Afrika, ontdek. Geen ander bene of argeologiese artefakte is saam met die skedel in die gebied gevind nie. Dit is een van net ’n paar fossiele uit Afrika van die moderne mens wat ouer as 30 000 jaar is. Ander is hoogstens sowat 20 000 jaar oud. In die 1990's het Alan Morris van die Universiteit van Kaapstad die skedel in ’n museum in Port Elizabeth gesien. Hy het dit later aan die antropoloog en anatoom Frederick E. Grine van die Staatsuniversiteit van New York gewys, wat ’n gedetailleerde studie van die skedel laat doen het. Volgens Morris sou die eienaar van die kopbeen nie soos moderne Afrikane of moderne Europeërs gelyk het nie, maar dit was beslis ’n moderne mens.